معرکہ ربذہ

معرکہ ربذہ یا جنگ ربذہ یہ ایک جنگ تھی جو رمضان کے مہینے میں سن 65 ہجری کو الربذہ کے علاقے میں واقع ہوئی، جو مدینہ منورہ کے مشرق میں ہے۔ یہ جنگ عبد اللہ بن الزبیر کی فوج (جس کی قیادت الحنتف بن السجف التمیمی کر رہے تھے) اور مروان بن الحکم کی طرف سے بھیجی گئی اموی فوج (جس کی قیادت حبیش بن دلجہ کر رہے تھے) کے درمیان لڑی گئی۔ مروان کی فوج کا مقصد حجاز پر قبضہ کرنا تھا۔

یہ جنگ ابن الزبیر کی فوج کی شاندار فتح پر ختم ہوئی، اموی فوج کی اکثریت مارے گئی، جن میں ان کا امیر حبیش بن دلجہ اور مروان بن الحکم کا بھائی عبید اللہ بن الحکم بھی شامل تھے۔ حجاج بن یوسف اور اس کے والد جو حبیش کے ساتھ تھے، شام کی طرف بھاگ نکلے۔أنساب الأشراف، البلاذري، المجلد الرابع ص 117. 

 معرکہ الربذہ اور حبیش بن دلجہ کی ہلاکت 
جب مروان بن حکم نے معرکہ مرج راہط میں ضحاک بن قیس فہری کو شکست دے کر شام پر قبضہ حاصل کر لیا، پھر مصر پر بھی تسلط حاصل ہوا، تو اس نے حجاز پر قبضے کا ارادہ کیا۔ چنانچہ اس نے 65 ہجری میں ایک چھ ہزار سپاہیوں پر مشتمل لشکر تیار کیا اور اس کی قیادت قبیلہ قُضاعہ کے ایک سردار، حبیش بن دلجہ القینی کے سپرد کی اور اس کے ہمراہ اپنے بھائی عبید اللہ بن حکم، حجاج بن یوسف ثقفی اور اس کے والد یوسف بن حکم کو روانہ کیا۔
بلاذری نے ہیثم بن عدی کے حوالے سے نقل کیا کہ: "مروان نے عبید اللہ بن حکم کو حبیش کے ساتھ روانہ کیا اور کہا کہ اگر حبیش کو کچھ ہو جائے تو تم سپہ سالار ہو گے۔"تهذيب مستمر الأوهام، ابن ماكولا ص 202. الجوهرة في نسب النبي وأصحابه العشرة، البري الأندلسي، المجلد الأول ص 72. 

جب یہ خبریں عبد اللہ بن زبیر تک پہنچیں، جو اس وقت حجاز پر قابض تھے، تو انھوں نے عام نفیر کا حکم دیا اور اپنے عراقی گورنروں کو حکم دیا کہ ایک لشکر تیار کرکے اہل شام کا مقابلہ کریں۔ چنانچہ تین ہزار سپاہیوں پر مشتمل لشکر تیار ہوا جس کی قیادت الحنتف بن السجف التمیمی کو سونپی گئی۔
اہل شام کا لشکر وادی القری پر قابض ہوا اور پھر مدینہ منورہ کی طرف بڑھا۔ ابن زبیر کا گورنر شہر چھوڑ کر فرار ہو گیا اور شامی لشکر نے بغیر کسی مزاحمت کے مدینہ میں داخل ہوکر قبضہ کر لیا۔ حبیش بن دلجہ نے مسجد نبوی کے منبر پر چڑھ کر اہل مدینہ کو گالیاں دیں اور کھجور کھاتے ہوئے ان پر گٹھلیاں پھینکنے لگا۔ سبط ابن الجوزی کے مطابق: "وہ پہلا شخص تھا جس نے مسجد نبوی کے منبر پر کھاتے ہوئے خطاب کیا۔"

مدینہ میں قیام کے دوران حبیش کو اطلاع ملی کہ الحنتف بن السجف قریب پہنچ چکا ہے۔ اس کے ساتھیوں نے مشورہ دیا کہ مدینہ میں لڑائی نہ کی جائے تاکہ اہلِ مدینہ ابن زبیر کا ساتھ نہ دیں۔ چنانچہ حبیش نے اپنی فوج کو منظم کیا، اسلحہ اور ساز و سامان سے لیس کیا اور مدینہ میں ثعلبہ نامی ایک شامی کو اپنا نائب مقرر کر کے الحنتف سے مقابلے کے لیے روانہ ہوا۔ دونوں لشکر الربذہ کے مقام پر، جو مدینہ سے تقریباً 170 کلومیٹر مشرق میں واقع ہے، آمنے سامنے ہوئے۔ الحنتف نے پہلے ہی مقام پر قبضہ کر لیا تھا اور ایک ہزار سواروں پر مشتمل ایک گھات فوج بنو تمیم کے رباح کی قیادت میں چھپا رکھی تھی۔مرأة الزمان في تاريخ الأعيان، ابن الجوزي، المجلد الثامن ص 339. جمهرة النسب، ابن الكلبي ، المجلد الأول ص 212. 

میدان جنگ میں حبیش اہل شام کو مروان کی اطاعت کی دعوت دیتا رہا، جبکہ الحنتف عبد اللہ بن زبیر کی بیعت کی ترغیب دیتا رہا۔ جنگ شروع ہوئی تو ابتدا میں شامیوں کو برتری حاصل ہوئی، لیکن پھر رباح بن تمیم اپنے گھات زدہ دستے کے ساتھ حملہ آور ہوا اور الحنتف کی فوج نے دو اطراف سے گھیر کر شامی فوج کو محصور کر لیا۔ نتیجتاً شامی لشکر کو بدترین شکست ہوئی۔ حبیش بن دلجہ اور اس کے بیشتر سپاہی قتل ہوئے، پانچ سو سے زائد گرفتار کیے گئے، عبید اللہ بن حکم (مروان کا بھائی) اور عبد اللہ بن مروان بھی مارے گئے اور صرف چند سپاہی زندہ بچ نکلے۔ حجاج بن یوسف اور اس کا باپ فرار ہو کر شام کی جانب نکل گئے۔ حجاج بعد میں کہتا تھا: "کیا ہی بری شکست تھی! ہم باپ بیٹا حبیش کے لشکر میں تھے، شکست کے بعد تیس میل دوڑتے رہے، یہاں تک کہ گھوڑا تھک کر رک گیا اور ہم سمجھے کہ دشمن کے نیزے ہماری پشت میں ہیں۔"جمهرة أنساب العرب، ابن حزم الأندلسي، المجلد الأول ص 38. 
اس جنگ کے بعد شاعر نہار بن توسعہ نے حجاج اور اس کے باپ کا مذاق اڑاتے ہوئے کہا:
نجا يوسفُ الثَّقفيُّ
وذلك بعد ما سقطَ اللواءُ
ولو أدركنهُ لقضينَ نَحباً
بهِ ولكلِّ مخطئةٍ وقاءُ
الحنتف بن السجف قیدیوں کو مدینہ لے کر آیا تو اہل مدینہ نے اس کا استقبال کیا اور خوشی کا اظہار کیا۔ بعض لوگوں نے تو کہا کہ وہ الحنتف نہیں بلکہ "الحتف" (موت) ہے۔ حبیش کے مدینہ میں جانشین ثعلبہ کو جب شکست کی خبر ملی تو وہ فرار ہو گیا، بعض روایات کے مطابق اہل مدینہ نے اسے باہر نکال دیا۔ بعد میں عبد اللہ بن زبیر نے اپنے بھائی مصعب بن زبیر کو مدینہ بھیجا، جس نے قیدیوں کو قتل کر دیا۔

اس فتح پر الحنتف بن السجف نے درج ذیل اشعار کہے:
ما زال إسدائي لهم ونسجي
وعقبتي بالكور بعد السرج
حتى قتلناهم بقوم المرج

یعنی ہم نے ان کو قوم المرج (مرج راہط) کے لوگوں سے قتل کروایا۔ ابن حبیب کے مطابق: "الحنتف بن السجف التمیمی نے حبیش بن دلجہ القینی کی لاش کو الربذہ میں سولی پر لٹکایا، وہ مروان کا گورنر تھا اور جب ابن الزبیر مکہ میں محصور تھا تو الحنتف نے اسے الربذہ میں قتل کر دیا اور اس کا لشکر تباہ کر دیا۔"كتاب المحبر، محمد بن حبيب البغدادي، المجلد الأول ص 481. 

 حوالہ جات 

زمرہ:680ء کی دہائی کے تنازعات
زمرہ:خلافت امویہ سے وابستہ معرکے
زمرہ:تاریخ مدینہ
زمرہ:دوسرا فتنہ